C 493/50
MT
Il-Ġurnal Uffiċjali tal-Unjoni Ewropea
27.12.2022
It-Tlieta 7 ta’ Ġunju 2022
H. billi l-iskonnessjoni fiżika tal-gżejjer u l-bogħod tagħhom mill-kontinent joħolqu limitazzjonijiet addizzjonali, inkluż għas-suq tax-xogħol, il-kollegamenti tat-trasport sostenibbli u l-mobilità, l-importazzjoni tal-materja prima u prodotti għall-konsumatur, l-aċċess għall-prodotti tal-gżejjer għas-swieq esterni tal-viċinat, l-edukazzjoni, il-kura tas-saħħa, il-kummerċ, l-aċċess għall-ilma u s-sanità, il-provvista tal-enerġija u l-faċilitajiet tal-immaniġġjar tal-iskart; billi din l-iskonnessjoni ġeografika tagħmel it-tranżizzjoni ekoloġika ta' territorji bħal dawn lejn ekonomija newtrali għall-klima bil-wisq aktar diffiċli;
I.
billi l-aċċess ugwali għal miżuri ta' kwalità u inklużivi ta' taħriġ f'ħiliet, ta' titjib tal-ħiliet u ta' taħriġ mill-ġdid, kif ukoll għal informazzjoni dwar ir-riżorsi tal-ħiliet, il-konsulenza, l-edukazzjoni u t-taħriġ vokazzjonali għall-persuni kollha, inkluż għal persuni li jgħixu fiż-żoni rurali u remoti u l-gżejjer skarsament popolati u depopolati, huwa kruċjali għall-kompetittività sostenibbli, il-ġustizzja soċjali u r-reżiljenza;
J.
billi, f'konformità mal-Artikolu 349 tat-TFUE, għar-reġjuni ultraperiferiċi, li fil-maġġoranza l-kbira tagħhom huma gżejjer, l-UE jeħtiġilha tadotta miżuri speċifiċi mmirati biex jiġu stabbiliti l-kundizzjonijiet tal-applikazzjoni tal-politiki komuni tal-UE għal dawk ir-reġjuni, b'mod partikolari f'oqsma bħall-politiki doganali u kummerċjali, il-politika fiskali, iż-żoni ħielsa, il-politiki tal-agrikoltura u s-sajd, il-kundizzjonijiet għall-forniment ta' materja prima u prodotti essenzjali għall-konsumatur, l-għajnuna mill-Istat u l-kundizzjonijiet ta' aċċess għall-fondi strutturali u għall-programmi orizzontali tal-Unjoni; billi miżuri speċifiċi f'dawk l-oqsma kollha jikkontribwixxu għat-tisħiħ tal-koeżjoni ekonomika, soċjali u territorjali fl-UE;
K. billi matul il-pandemija tal-COVID-19, il-ħaddiema staġjonali u stazzjonati spiss ma kellhomx kura tas-saħħa bażika, akkomodazzjoni deċenti, tagħmir protettiv personali u informazzjoni adegwata; billi dawn spiss kellhom biss aċċess inadegwat jew l-ebda aċċess għall-iskemi ta' protezzjoni soċjali fl-Istati Membri ospitanti, inklużi l-benefiċċju tal-mard u skemi tal-qgħad għal żmien qasir; billi l-mobilità tal-ħaddiema tiddependi ħafna fuq il-mezzi tat-trasport disponibbli, u l-ħaddiema mill-gżejjer u r-reġjuni ultraperiferiċi tal-Unjoni huma affettwati b'mod partikolari;
L. billi l-konsegwenzi soċjali, ekonomiċi, ambjentali u kulturali fit-tul tal-kriżi tal-COVID-19 fit-territorji insulari tal-Unjoni huma partikolarment inkwetanti u billi l-irkupru Ewropew jenħtieġ li jinkludi lill-gżejjer u ma għandux jiġġenera disparitajiet reġjonali ġodda; billi l-kriżi tal-COVID-19 uriet li l-ekonomiji tal-gżejjer huma vulnerabbli ħafna għal avvenimenti bħal dawn;
M. billi r-rati tal-qgħad spiss għoljin tal-gżejjer, li għandhom it-tendenza li jkunu ogħla minn dawk fil-kontinent, ġew aggravati serjament mill-kriżi tal-COVID-19, u affettwaw liż-żgħażagħ b'mod partikolari;
N. billi l-gżejjer u r-reġjuni ultraperiferiċi huma fl-ewwel linja quddiem it-tibdil fil-klima, u huma affettwati mil-livelli tal-baħar li qed jogħlew u l-erożjoni kostali u t-tisħin u l-aċidifikazzjoni tal-ibħra u tal-oċeani u ż-żieda fil-frekwenza u l-vjolenza tad-diżastri naturali bħaċ-ċikluni, l-iżbroffi ta' vulkani, in-nirien tal-foresti u l-maltempati, l-għargħar, in-nixfa u l-problemi tad-deżertifikazzjoni li jista' jkollhom effetti negattivi fuq l-agrikoltura u l-provvista tal-ikel u jistgħu jikkawżaw diversi forom ta' ħsara ekonomika, soċjali u ambjentali; billi dawn jistgħu jkunu laboratorji eċċellenti għal firxa ta' proċessi ta' tranżizzjoni ekoloġika u ħafna qed ifittxu li jiksbu l-awtonomija tal-enerġija abbażi tas-sorsi rinnovabbli tal-enerġiji;
O. billi l-gżejjer għandhom ħafna assi li jridu jiġu sfruttati aħjar;
P. billi jitqies il-ġid eċċezzjonali tal-bijodiversità u l-ekosistemi tal-gżejjer; billi l-ekosistemi tal-gżejjer huma partikolarment mhedda mill-impatt tat-tibdil fil-klima u jenħtieġ li jiġu protetti;
Q. billi, f'ħafna gżejjer, iż-żoni interni għadhom lura meta mqabbla mar-reġjuni kostali f'termini ta' żvilupp ekonomiku u aċċessibbiltà għas-servizzi;